
Text rozhodnutia
Súd: Krajský súd Banská Bystrica Spisová značka: 20Sd/364/2015 Identifikačné číslo súdneho spisu: 6015201489 Dátum vydania rozhodnutia: 13. 09. 2016 Meno a priezvisko sudcu, VSÚ: JUDr. Jarmila Badíková ECLI: ECLI:SK:KSBB:2016:6015201489.2 Uznesenie Krajský súd v Banskej Bystrici v právnej veci navrhovateľa: T. W., narodený X. X. XXXX, bytom V. XX, XXX XX F. F. proti odporkyni: Sociálna poisťovňa, ústredie, Ul. 29. augusta č. 8, 813 63 Bratislava, o preskúmanie rozhodnutia o zvýšení invalidného dôchodku č. XXX XXX XXXX X zo dňa 4. augusta 2015, takto r o z h o d o l : Konanie vo veci rozhodnutia odporkyne č. XXX XXX XXXX X zo dňa 4. augusta 2015 z a s t a v u j e. Navrhovateľovi náhradu trov konania nepriznáva. o d ô v o d n e n i e : Odporkyňa rozhodnutím č. XXX XXX XXXX X zo dňa 4. augusta 2015 zvýšila podľa §73, § 112 ods. 4 a § 82 zákona č. 461/2003 Z. z. o sociálnom poistení v znení neskorších predpisov (ďalej aj len „zákon o sociálnom poistení“) navrhovateľovi sumu invalidného dôchodku od 16. júna 2015 na 150,20 EUR mesačne. Navrhovateľ podal v zákonom stanovej lehote proti uvedenému rozhodnutiu odporkyne opravný prostriedok, ktorým požadoval opätovné preskúmanie rozhodnutia o odňatí invalidného dôchodku. Krajský súd v Banskej Bystrici dňa 29. júna 2016 odročil pojednávanie za účelom opätovného posúdenia zdravotného stavu navrhovateľa z dôvodu predloženia nových lekárskych nálezov na pojednávaní. Následne bol zdravotný stav navrhovateľa opätovne posúdený posudkovým lekárom Sociálnej poisťovne, vysunuté pracovisko v Banskej Bystrici dňa 4. augusta 2016. Podľa posudku posudkového lekára Sociálnej poisťovne, vysunuté pracovisko v Banskej Bystrici je navrhovateľ od 20. januára 2016 invalidný s mierou poklesu vykonávať zárobkovú činnosť 60% v porovnaní so zdravou fyzickou osobou. Na základe podaného opravného prostriedku odporkyňa opätovne posúdila nárok navrhovateľky na invalidný dôchodok. Odporkyňa v rámci autoremedúry rozhodnutím č. XXX XXX XXXX X zo dňa 17. augusta 2016 vyhovela opravnému prostriedku navrhovateľa a zvýšila navrhovateľovi podľa § 73, § 112 ods. 4 a § 82 zákona o sociálnom poistení sumu invalidného dôchodku od 20. januára 2016 na 183, 10 EUR mesačne. Podľa § 250l ods. 2 Občianskeho súdneho poriadku (ďalej len „OSP“) pokiaľ v tejto hlave nie je ustanovené inak, použije sa primerane ustanovenie druhej hlavy s výnimkou § 250a. Podľa § 250o OSP ak správny orgán, ktorého rozhodnutie súd preskúmava, vydá nové rozhodnutie, ktorým návrhu celkom vyhovie, súd uznesením konanie zastaví. Vzhľadom na to, že odporkyňa v danom prípade novým rozhodnutím vyhovela opravnému prostriedku podanému navrhovateľom, súd v súlade s citovanými ustanoveniami OSP konanie zastavil. O náhrade trov konania súd rozhodol podľa § 250k ods.1 v spojitosti s § 250l ods. 2 OSP. Navrhovateľ bol v konaní úspešný, ale náhradu trov konania si neuplatnil, a preto mu súd ich náhradu nepriznal. Poučenie: Proti tomuto rozhodnutiu je prípustné odvolanie do 15 dní od jeho doručenia, písomne v dvoch vyhotoveniach, prostredníctvom krajského súdu na Najvyšší súd Slovenskej republiky. Odvolanie možno podať len z dôvodov uvedených v § 205 ods. 2 O.s.p. V odvolaní sa má popri všeobecných náležitostiach (§ 42 ods. 3 O.s.p.) uviesť proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

